РЕШЕНИЕ НА КОМИСИЯТА
от 17 юли 2008 година
за временна дерогация от правилата за произход, предвидени в приложение II към Регламент (ЕО) № 1528/2007 на Съвета, за да се вземе предвид специалната ситуация в Мавриций по отношение на консервираната риба тон и филето от риба тон
(нотифицирано под номер C(2008) 3568)
(2008/603/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1528/2007 на Съвета от 20 декември 2007 г. за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразумения за икономическо партньорство (1), и по специално член 36, параграф 4 от приложение II към него,
като има предвид, че:
(1)
В съответствие с член 36 от приложение II към Регламент (ЕО) № 1528/2007 на 21 февруари 2008 г. Мавриций поиска дерогация за период от пет години от правилата за произход, определени в посоченото приложение. На 10 март 2008 г. Мавриций предостави допълнителна информация към искането си. Искането включва общо количество за година от 5 000 тона консервирана риба тон и 2 000 тона филе от риба тон от позиция по ХС 1604. Искането е направено, тъй като уловът и доставката на сурова риба тон с произход са намалели в югозападната част на Индийския океан.
(2)
Според предоставената от Мавриций информация уловът на сурова риба тон в края на 2007 г. и в началото на 2008 г. е бил необичайно малък, дори сравнен с нормалните сезонни колебания. Тази необичайна ситуация пречи на Мавриций да спази правилата за произход, предвидени в приложение II към Регламент (ЕО) № 1528/2007, в рамките на определен период.
(3)
Временна дерогация от правилата за произход, предвидени в приложение II към Регламент (ЕО) № 1528/2007, не би причинила сериозна вреда на едно установено производство в Общността, като се има предвид въпросния внос, при условие че се спазват определени условия, свързани с количества, наблюдение и продължителност.
(4)
Следователно е оправдано предоставяне на временна дерогация съгласно член 36, параграф 1, буква а) от приложение II към Регламент (ЕО) № 1528/2007.
(5)
Мавриций ще се ползва от автоматична дерогация от правилата за произход по отношение на консервирана риба тон и филе от риба тон от позиция по ХС 1604 съгласно член 42, параграф 8 от Протокола за произход, приложен към Временното споразумение, с което се установява рамка на Споразумението за икономическо партньорство между източните и южните африкански държави, от една страна, и Европейската общност и нейните държави-членки, от друга (Временно споразумение за партньорство ИЮАД-ЕС), при влизане в сила на посоченото споразумение или при неговото временно прилагане.
(6)
В съответствие с член 4, параграф 2 от Регламент (ЕО) № 1528/2007 правилата за произход, определени в приложение II към посочения регламент, и дерогациите от тях ще бъдат заменени с правилата във Временното споразумение за партньорство ИЮАД-ЕС, чието влизане в сила или временно прилагане се очаква да стане през 2008 г. Следователно дерогацията не следва да бъде предоставена за искания период от пет години, а следва да бъде предоставена за периода от януари до декември 2008 г.
(7)
В съответствие с член 42, параграф 8 от Протокола за произход, приложен към Временното споразумение за партньорство ИЮАД-ЕС, автоматичната дерогация от правилата за произход се ограничава до годишна квота от 8 000 тона консервирана риба тон и 2 000 тона филе от риба тон за страните, парафирали Временното споразумение за партньорство ИЮАД-ЕС (Коморски острови, Мавриций, Мадагаскар, Сейшелски острови и Зимбабве). Очакват се искания за временна дерогация в съответствие с член 36 от приложение II към Регламент (ЕО) № 1528/2007 и от останалите страни от региона на ИЮАД, по-специално от Мадагаскар и Сейшелските острови. Би било нецелесъобразно да се предоставят дерогации в съответствие с член 36 от приложение II към Регламент (ЕО) № 1528/2007, които надвишават годишната квота, определена за региона на ИЮАД съгласно Временното споразумение за партньорство ИЮАД-ЕС. Следователно дерогацията не следва да бъде предоставена за исканите количества, а следва да бъде предоставена за 3 000 тона консервирана риба тон и 600 тона филе от риба тон.
(8)
Затова на Мавриций следва да бъде предоставена дерогация по отношение на 3 000 тона консервирана риба тон и 600 тона филе от риба тон за период от една година.
(9)
С Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (2) се определят правилата по отношение на управлението на тарифни квоти. С цел да се осигури ефективно управление, проведено в тясно сътрудничество между органите на Мавриций, митническите органи на Общността и Комисията, посочените правила следва да се прилагат mutatis mutandis спрямо внасяните количества съгласно дерогацията, предоставена с настоящото решение.
(10)
С цел да се разреши по-ефективно наблюдение на действието на дерогацията, органите на Мавриций следва редовно да съобщават на Комисията данни за издадените сертификати за движение EUR.1.
(11)
Мерките, предвидени в настоящото решение, са в съответствие със становището на Комитета по Митническия кодекс,
ПРИЕ НАСТОЯЩОТО РЕШЕНИЕ:
Член 1
Чрез дерогация от приложение II към Регламент (ЕО) № 1528/2007 и в съответствие с член 36, параграф 1, буква а) от посоченото приложение, консервираната риба тон и филето от риба тон от позиция по ХС 1604, произведени от материали без произход, се смятат за материали с произход от Мавриций съгласно условията, определени в членове 2, 3 и 4 от настоящото решение.
Член 2
Предвидената в член 1 дерогация се прилага за продуктите и количествата, посочени в приложението, които са декларирани за свободно обращение в Общността от Мавриций през периода от 1 януари 2008 г. до 31 декември 2008 г.
Член 3
Количествата, определени в приложението към настоящото решение, се управляват в съответствие с членове 308а, 308б и 308в от Регламент (ЕИО) № 2454/93.
Член 4
Митническите органи на Мавриций предприемат необходимите мерки за извършване на количествени проверки при износ на продуктите, посочени в член 1.
За целта всички сертификати за движение EUR.1, издадени във връзка с посочените продукти, съдържат препратка към настоящото решение. Компетентните органи на Мавриций изпращат до Комисията на всяко тримесечие справка за количествата, по отношение на които са издадени сертификати за движение EUR.1 по силата настоящото решение, както и серийните номера на споменатите сертификати.
Член 5
Клетка 7 от сертификатите за движение EUR.1, издадени съгласно настоящото решение, съдържа следното:
„Derogation - Decision C(2008) 3568“.
Член 6
Настоящото решение се прилага от 1 януари 2008 г.
То се прилага до момента, в който правилата за произход, определени в приложение II към Регламент (ЕО) № 1528/2007, бъдат заменени с правилата, приложени към всяко споразумение с Мавриций, когато такова споразумение се прилага временно или влиза в сила, което от двете настъпи по-рано, но във всички случаи настоящото решение не се прилага по-късно от 31 декември 2008 г.
Член 7
Адресати на настоящото решение са държавите-членки.
Съставено в Брюксел на 17 юли 2008 година.